
Az én múltam, a te jövőd. Gyermekkori digitális eszközhasználati szokások roma és német nemzetiségi óvodába járó gyermekek családjaiban.

A mai szülői generáció tagjai számára gyakran az okoseszköz (telefon, táblagép) az első, aminek használatához fordulnak, ha arról van szó, hogy a gyermek figyelmét le kell kötni, ha éppen a szülőnek elfoglaltsága van, vagy olyan helyen vannak ahol a gyermeknek csendben kell maradnia. Számomra sokszor elfogadhatatlan az a gyakori tapasztalatunk, amikor egy szülő nem is próbál meg az okoseszköz helyett közös tevékenységet kezdeményezni, játékot vagy könyvet adni a gyermeke kezébe, hogy lekösse. Azonban az okoseszközök használhatóak pozitív nevelési célok szolgálatában, pedagógiailag átgondoltan és indokolt módon. Ennek egyik lehetséges alkalmazási területét igyekeztünk feltérképezni.

Kutatásunkban két nemzetiségi kisebbséghez tartozó óvodát kértünk meg, hogy legyenek segítségünkre abban, hogy feltárjuk: használják-e a nemzetiségi kisebbséghez tartozó családok a nemzetiségi kultúra átadásának eszközeként a digitális tartalmakat és az okoseszközöket. Mindkét nemzetiségi óvodában egy-egy óvodai csoportba járó gyermekek szüleit kérdeztük meg okoseszköz használati szokásairól.

A kérdések között többek között kitértünk a szülők múltjában előforduló digitális eszközökre, és azok használati szokásaikra, jelenlegi digitális eszközhasználatukra, a szülői tudatosságra, az eszközök használatával kapcsolatos információszerzésre, illetve a szabadidő minőségi eltöltésére.

Röviden úgy összegezhetnénk tapasztalatainkat, hogy az általunk vizsgált nemzetiségi családok életében folyamatosan jelen van a digitális eszközök használata, azonban korántsem jelentőséggel, tudnak olyan tevékenységeket is végezni, amihez nélkülözhetőek a digitális eszközök. A szülők igyekeznek tudatosan használni az eszközöket, tájékozódni használatuk módjáról, bár a nemzetiségi kultúra átszármaztatásában nem szánnak ezeknek jelentős szerepet. 



